Norge har fått to advarsler fra FIS – NRK Sport – Sportsnyheter, resultater og sendeplan
Norge har fått to advarsler fra FIS
FALUN (NRK): Det norske langrennslandslaget har fått to advarsler fra det internasjonale skiforbundet etter å ha brukt løypene i Falun når de ikke hadde lov.
VÆRT PÅ JURYROMMET: Sportssjef Vidar Løfshus har selv brukt løypene i Falun når det ikke var lov.
Publisert 23.02.2015, kl. 11.20 Oppdatert 23.02.2015, kl. 16.03
– Vi har vært på juryrommet et par dager fordi vi gikk i løypa utenfor oppsatt tid, sier sportssjef Vidar Løfshus.
Den ene gangen var det han selv og en smører som var ute og gikk, mens den andre hendelsen involverte en annen person på det norske laget som også krysset løypa utenfor oppsatt treningstid.
– Jeg måtte leke advokat litt, så gikk det bra. De var snille med oss, sier Løfshus og smiler.
– Det er ofte sånn. Det er mange nye frivillige i et slikt mesterskap som ikke har arrangert skirenn før. Da blir de litt rigide på det de har fått beskjed om. Men de er generelt verdens hyggeligste her, altså, legger sportssjefen til.
IKKE TYPISK NORSK: Renndirektør Pierre Mignerey sier at det ikke ligger an til at det norske laget skal straffes og at dette absolutt ikke er typisk norsk advarsel.
Man kan nemlig bare trene i VM-løypene til oppsatte tider under mesterskapet.
Pierre Mignerey, renndirektør i det internasjonale forbundet, bekrefter advarslene.
– Den ene gangen var det Vidar selv, og den andre gangen vet vi ikke helt hvem det var. Vi jobber med å finne det ut, men vi vet det var en nordmann på grunn av vesten hans, sier han.
Mignerey sier at FIS også tar litt selvkritikk.
– Vi ser at vi har kommunisert litt dårlig før den første episoden, sier han.
Gjelder ikke utøvere
Etter at NRK omtalte saken mandag morgen, har svenske medier spekulert i om den ene advarselen er rettet mot Petter Northug, som trente på skistadion på kveldstid to dager før VM-sprinten.
Mignerey presiserer overfor NRK at advarslene er rettet mot personer i støtteapparatet og ikke utøvere.
– Dette (Northugs trening) er ikke et stort problem for oss. Det går mer på sikkerheten, siden løypene prepareres på kveldstid, sier Mignerey.
Renndirektøren påpeker at enn så lenge ligger det ikke an til at det norske laget skal straffes.
– Vi kan gjøre sanksjoner som å ta akkrediteringen og slik, men så langt føler vi ikke at det er nødvendig her. De har fått to advarsler, men vi ser an hva hendelsene gjelder når vi bestemmer hva vi skal gjøre. Dette var ikke så ille, forklarer han, og legger til at også andre nasjoner har fått advarsler for tilsvarende hendelser.